钦定古今图书集成/明伦汇编/闺媛典/第256卷 > 陆禹定妻邹氏
## 钦定古今图书集成/明伦汇编/闺媛典/第256卷 > 陆禹定妻邹氏

按《嘉定县志》：“邹氏，陆禹定妻。年二十七，夫亡，遗孤时
隆，时际尚幼。不一年，际殇，隆不力于学，氏责之曰：‘我
不即死，俟儿成人也。儿不勤学，我宁死矣’。隆跪谢过。
邹为供遗像，设书几于侧，陈列遗书，夜篝灯，身先织
作，率子相对诵读，每至夜分，嘱曰：‘无忘父志’。值世乱，
隆郁郁以不得禄养为憾。母慰之曰：‘汝为尹焞，我独
不能为尹母乎’？”年六十一终。平时所积布及子妇奁
田，悉归于翁，而自甘荼苦，不畜私财，不释麻服，妯娌
喜宴，不预亲党，非拜岁不一见，三十五年如一日。